Η Φλόριντα αντιμέτωπη με αβέβαιο μέλλον μετά τις πρόσφατες προκριματικές εκλογές
στις οποίες κυριάρχησαν θέματα παρόμοια με εκείνα που απασχολούν τον μέσο Έλληνα
Ο πρώην Κυβερνήτης της Μασαχουσέτης Μιτ Ρόμνι έκανε ένα τεράστιο άλμα προς την εξασφάλιση του χρίσματος του Προεδρικού Υποψηφίου των Ρεπουμπλικανών με την αποφασιστική νίκη του στις προκριματικές εκλογές της Φλόριντα την εβδομάδα αυτή. Η κούρσα που κέρδισε αξίζει να εξεταστεί λίγο βαθύτερα γιατί τα θέματα της προεκλογικής εκστρατείας στην Φλόριντα φέτος έχουν αρκετές ομοιότητες με εκείνα που απασχολούν τούτες τις μέρες τον μέσο έλληνα πολίτη. Ήτανε μια μεγάλη βραδιά για τον Μιτ Ρόμνι, όταν ανακοινώθηκε η επιτυχία του στην Φλόριντα και ο ίδιος, έκδηλα συγκινημένος, ευχαρίστησε τους κατοίκους της πολιτείας «για την υπέροχη αυτή νίκη». Ο Ρόμνι επιβλήθηκε άνετα στον Νιούτ Γκίνγκριτζ και δύο ακόμα αντιπάλους του δίνοντας έτσι τεράστια ώθηση στον στόχο της εκστρατείας του που είναι να αναδειχθεί υποψήφιους του Ρεπουμπλικανικού Κόμματος στις εκλογές του Νοεμβρίου στις οποίες ο Πρόεδρος Ομπάμα θα είναι και πάλι ο υποψήφιος των Δημοκρατικών. Για όσους δεν ξέρουν καλά την Φλόριντα να πούμε πως ένα από τα μέρη της καλής ζωής εκεί είναι η περιοχή Winter Park- Χειμερινό Πάρκο, κοντά στο Ορλάντο. Όλο τον Γενάρη και τον Φλεβάρη, που στα βόρεια μέρη της Αμερικής επικρατεί παγωνιά, οι κάτοικοι της ηλιόλουστης αυτής γωνιάς βγαίνουνε συχνά έξω για ένα ποτό ή για να καπνίσουν ένα καλό πούρο. Λίγο πιο πέρα, στην μεγαλούπολη Ορλάντο, η ζωή τους τελευταίους μήνες κύλισε με φόντο την προεκλογική εκστρατεία των διεκδικητών του Ρεπουμπλικανικού προεδρικού χρίσματος. Αλλά νοτιότερα της όμορφης τούτης πόλης, η εικόνα είναι διαφορετική. Εδώ βλέπει κανείς εγκαταλελειμμένα κτίρια και περιφραγμένα οικοδομικά τετράγωνα. Κρύβουνε πίσω τους γκρεμισμένα όνειρα και αποκαλύπτουνε μια τοπική οικονομία που αγωνίζεται σκληρά για να ανακάμψει. Η δύσκολη οικονομική κατάσταση της Φλόριντα έγινε κεντρικό θέμα των προεκλογικών ομιλιών που έκαναν όλοι οι ρεπουμπλικανοί προεδρικοί υποψήφιοι. Ο Μιτ Ρόμνι επέρριψε στον Πρόεδρο Ομπάμα την ευθύνη για την κατάσταση αυτή. Κατά την έκφρασή του: «Ο Πρόεδρος είναι τόσο εκτός πραγματικότητας που δεν έχει ιδέα του τι γίνεται στη Φλόριντα». Για την Λουκία Μεζαντσέλο ένα και μόνο είναι το θέμα που την ενδιαφέρει, η οικονομία και οι δουλειές. Λέει πως είναι οπαδός του Ρόμνι επειδή «ο Ρόμνι έχει ανοίξει δουλειές σε πολύ κόσμο και εάν κάνει το ίδιο και εδώ στην Φλόριντα, θα σωθούμε». Αλλά o συμπολίτης της Μπομπ Μπάουμαν ανησυχεί για την κρίση στην κτηματαγορά της Φλόριντα. Είπε: «Έχω τρία σπίτια των οποίων οι αξίες πέσανε δραστικά τα τελευταία χρόνια. Ευτυχώς τα έχω εξοφλημένα. Αλλά αν πουλήσω έστω κι ένα θα χάσω πολλά λεφτά. Θα είναι μια πραγματική λυπητερή». Στις δουλειές και την κτηματομεσιτική κρίση επικεντρώθηκε και ο κυριότερος αντίπαλος του Ρόμνι, ο Νιούτ Γκίνγκριτζ. Γενικά, η οικονομία ήταν στην σκέψη όλων όσων πήγανε στις κάλπες της Φλόριντα την Τρίτη, περιλαμβανομένης της Βαν Τραν της οποίας η εταιρία αισθητικής και χαλαρωτικών σπα έπεσε πρόσφατα θύμα της κρίσης κι έκλεισε για πάντα τις πόρτες της. Ευχή της κυρίας Τραν είναι «η οικονομία να ορθοποδήσει και η ομαλότητα να αποκατασταθεί». Επισημαίνει ότι «όλοι πολεμάνε προς αυτή την κατεύθυνση γιατί όλοι υποφέρουν από την οικονομική κρίση». Για την Κάθυ Μακάρθουρ το κλειδί είναι η δημιουργία εργατικών θέσεων. Μας είπε: «Αν θέλουμε μια ισχυρή Αμερική ας πάψουμε να εξάγουμε δουλειές. Τις χρειαζόμαστε στο εσωτερικό». Μετά τις εκλογές της Τρίτης οι ρεπουμπλικανοί προεδρικοί υποψήφιοι φύγανε για να συνεχίσουν τις εκστρατείες τους σε άλλες πολιτείες της Αμερικής. Άφησαν πίσω τους την Φλόριντα να παραμένει αντιμέτωπη με ένα αβέβαιο μέλλον, το οποίο θα εξαρτηθεί από το πώς θα εξελιχτεί μια άλλη αναμέτρηση, αυτή που έχει αρχίσει ανάμεσα στο όνειρο της ζηλευτής ζωής και την πραγματικότητα της σημερινής οικονομικής κρίσης.